ರೈತರ ಹೊಲದಲ್ಲಿ ಕದ್ದ ವಸ್ತುಗಳ ಹಂಚಿಕೆ ವಿಷಯದಲ್ಲಿ ಜಗಳ ಇಬ್ಬರ ಕೊಲೆ! ಇವರಿಂದ ಪ್ರಕಟಿಸಲಾಗಿದೆ News Alert ಮೈಸೂರು : ರೈತರ ಹೊಲದಲ್ಲಿ ಕಳ್ಳತನ ಮಾಡಿದ್ದ ವಸ್ತುಗಳನ್ನು ಹಂಚಿಕೊಳ್ಳುವ ವಿಷಯದಲ್ಲಿ ಗಲಾಟೆ ನಡೆದು, ಇಬ್ಬರ ಕೊಲೆಯಲ್ಲಿ ಅಂತ್ಯವಾಗಿರುವ ಘಟನೆ ನಡೆದಿದೆ. ಈ ಘಟನೆ ಜಿಲ್ಲೆಯ ಹುಣಸೂರಿನಲ್ಲಿ ನಡೆದಿದೆ. ರೈತರ ಹೊಲಗಳನ್ನೇ ಟಾರ್ಗೆಟ್ ಮಾಡಿ ಕಳ್ಳತನ ಮಾಡುತ್ತಿದ್ದ ಈ ತಂಡದಲ್ಲಿ ಮೂವರು ಸದಸ್ಯರಿದ್ದರು. ಇದರಲ್ಲಿ ಇಬ್ಬರು ಸಹೋದರರು ಕೂಡ ಇದ್ದಾರೆ. ಸಹೋದರರಾದ ಮುನಿಯ, ರಾಜು ಮತ್ತು ರಾಚಯ್ಯ ಎಂಬುವವರು ಕಳ್ಳನತ ಮಾಡುತ್ತಿದ್ದರು. ರಾತ್ರಿ ಹೊತ್ತು ಈ ತಂಡ ರೈತರ ಹೊಲಗಳಿಗೆ ನುಗ್ಗಿ ಕಳ್ಳತನ ಮಾಡುತ್ತಿದ್ದರು. ಪಂಪ್ ಸೆಟ್, ಸ್ಟಾರ್ಟರ್, ಕೃಷಿ ಉತ್ಪನ್ನಗಳನ್ನು ಇವರು ಕಳ್ಳತನ ಮಾಡುತ್ತಿದ್ದರು. ಇತ್ತೀಚೆಗೆ ಈ ತಂಡ ಜಿಲ್ಲೆಯ ಗೌಡನಕಟ್ಟೆ ಗ್ರಾಮದ ಜಮೀನಿನಲ್ಲಿ ಕಳ್ಳತನ ಮಾಡಿದ್ದರು. ಪಂಪ್ ಸೆಟ್ ಹಾಗೂ ವೈರ್ ನ್ನು ಈ ಸಂದರ್ಭದಲ್ಲಿ ಅವರು ಕದ್ದಿದ್ದರು. ಇದನ್ನು ಹಂಚಿಕೊಳ್ಳುವಾಗ ಮೂವರ ನಡುವೆ ಗಲಾಟೆ ನಡೆದಿದೆ. ಆಗ ಸಹೋದರರು, ರಾಚಯ್ಯನನ್ನು ಹತ್ಯೆ ಮಾಡಿದ್ದರು. ಅಲ್ಲದೇ, ಗುರುತು ಸಿಗಬಾರದು ಎಂಬ ಕಾರಣಕ್ಕೆ ಮುಖ ಸುಟ್ಟು ಹಾಕಿದ್ದರು. ಈ ಕೊಲೆಯ ಕುರಿತು ಪೊಲೀಸರು ತನಿಖೆ ಕೈಗೊಂಡಿದ್ದರು. ಆಗ ತಲೆ ಮರೆಸಿಕೊಂಡಿದ್ದ ಈ ಇಬ್ಬರು ಕಳ್ಳರು ಮತ್ತೆ ಅದೇ ಉದ್ಯೋಗ ಮುಂದುವರೆಸಿದ್ದರು. ಈ ಸಂದರ್ಭದಲ್ಲಿ ಇಬ್ಬರು ಸಹೋದರರ ಮಧ್ಯೆಯೂ ವಸ್ತುಗಳ ಹಂಚಿಕೆಗಾಗಿ ಜಗಳ ನಡೆದಿದೆ. ಸಂದರ್ಭದಲ್ಲಿ ಮುನಿಯ ಎಂಬಾತ ತನ್ನ ಸಹೋದರ ರಾಜುವನ್ನು ಕೊಲೆ ಮಾಡಿದ್ದಾನೆ. ಈ ಕೊಲೆಯ ಕುರಿತು ಕೂಡ ಪ್ರಕರಣ ದಾಖಲಾಗಿತ್ತು. ಸದ್ಯ ಪ್ರಕರಣಕ್ಕೆ ಸಂಬಂಧಿಸಿದಂತೆ ಪೊಲೀಸರು ಮುನಿಯನನ್ನು ಬಂಧಿಸಿದ್ದಾರೆ. ವಿಚಾರಣೆ ನಡೆಸಿದಾಗ ನಡೆದ ವಿಷಯಗಳನ್ನೆಲ್ಲ ಆತ ಬಾಯಿ ಬಿಟ್ಟಿದ್ದಾನೆ.